Christian Brix Møller (RV), 2002-01-24:
Jeg vil gerne starte med at slå fast, at Det Radikale Venstre betragter anvendt miljøøkonomi som et godt og perspektivrigt instrument til at understøtte den demokratiske beslutningsproces, så der kan træffes bedre beslutninger på et mere gennemskueligt prioriteringsgrundlag.
Derfor ser vi regeringens ønske om oprettelse af et institut for miljøvurdering som en spændende mulighed, og vi har set frem til, at vi formentlig kunne finde et forlig i mindelighed, som kunne tilgodese både regeringens og miljøets interesser.
Det gav os naturligvis også en lille glæde, at der under regeringens glatte overflade tilsyneladende gemmer sig en erkendelse af, at man skal vare sig for at lukke øjne og ører for eksperter og alene føre politik på grundlag af meningsmålinger og påståede fornemmelser for folkestemninger.
siden førstebehandlingen helt uhørt og skammelig for folkestyret. Desuden har sagsforløbet desværre bidraget til vores bekymring for, at regeringens virkelige dagsorden er med den ene hånd at udrydde så mange som muligt af de eksisterende råd og nævn på miljøområdet, som ellers kunne give de kritiske indspark, vi virkelig har brug for i beslutningsprocessen, og så med den anden hånd oprette sit eget lille organ bestående af et flertal af regeringens egne udpegede eksperter og smagsdommere, som vil kunne legitimere hvad som helst, regeringen finder på at gøre og måske især ikke gøre på miljøområdet.
Det Radikale Venstre har sammen med hovedparten af oppositionen gjort alt, hvad vi kunne for at få tilvejebragt
bare antydningen af et sagligt beslutningsgrundlag, som vi eventuelt kunne tiltræde i Finansudvalget
Men det er ikke sket.
Vi har måttet konstatere, at til trods for at statsministeren har bebudet større åbenhed i regeringens arbejde, ja, så har det i denne sag udelukkende handlet om for regeringen at få sagen lukket hurtigst muligt. Ideologien, som ellers er tiltrængt på Christiansborg og er en kærkommen udfordring for os andre, er slået over i ren magtbrynde.
På den baggrund kan det altså ikke undre nogen som helst, at vi er totalt forundrede over, hvad der mon gemmer sig bag denne mærkværdige og totalt usædvanlige opførsel fra en regerings side.
Som det bl.a. er fremgået af pressen den sidste uges tid, selv om den har været travlt optaget af at dække andre obskure konsekvenser af regeringens handlekraft, ja, så er det en opførsel, som har medført, at vi har set os nødsaget til for det første at iværksætte en høring af relevante parter på miljøområdet uden regeringens medvirken, og for det andet at stile en klage til Folketingets Præsidium over Miljø- og Planlægningsudvalgets formand fra partiet Venstre, som vi desværre har måttet sande har optrådt som regeringens forlængede arm i denne her sag og ikke som forvalter af Miljøudvalgets og dermed Folketingets interesser. Tilbage står, at vi simpelt hen ikke er kommet en millimeter nærmere en idé om instituttets kommissorium, begrundelsen for den pudsige udpegning af direktøren for instituttet, det ufattelige hastværk bag instituttet osv., osv.
Det eneste, vi er kommet nærmere, og det er forhåbentlig et meget langt stykke, er grænsen for arrogance og magtfuldkommenhed i det danske folkestyre.
Det Radikale Venstre beklager derfor meget dybt på folkestyrets vegne.
Til sidst skal jeg sige, at forløbet dog ikke har gjort os handlingslammede.